tartuNLP/wikipedia-smugri-20251201 huggingface dataset:
Tata Global Beverages

Tata Global Beverages on Intian suurimpaan yritykseen, Tata Groupiin kuuluva elintarvikealan yritys. Tata Global Beverages luetaan maailman suurimpiin teevalmistajiin. Yrityksen kotipaikka on Kalkutta.
Vuosikertomuksensa (2013–2014) mukaan Tata Global Beverages on maailman 2. suurin teetalo ja kymmenen suurimman toimijan joukossa maailmanlaajuisilla kahvimarkkinoilla. Tilivuoden 2013–14 liikevaihdokseen yritys raportoi 7 738 crorea Intian rupiaa (INR) eli noin 912 miljoonaa euroa. Tältä tilikaudelta yritys teki 4,81 miljardin INR nettotuloksen eli noin 56,7 milj. EUR (vuoden 2013 vaihtokurssein) 
Yrityksen liikevaihdosta tulee noin 71 prosenttia teestä, 18 prosenttia kahvista, 10 prosenttia viljelyksistä ja prosentti muilta liiketoiminta-aloilta (2013–2014). 
Sen tuotevalikoimaan kuuluvat esimerkiksi teebrandit Tetley (36 prosenttia yrityksen myynnistä 2013–2014), "Tata Tea" ja "Good Earth" sekä kahvimerkki Eight O'clock. Yrityksellä on Intian Starbucks-ketjun kahviloista vastaava Tata Starbucks -yhteisyritys Starbucksin kanssa.
Kristofer Enckell

Karl Robert Kristofer Toussaint Enckell (3. maaliskuuta 1927 Helsinki – 17. toukokuuta 2014 Helsinki) oli suomalainen ruotsin kielellä kirjoittanut runoilija ja toimittaja. 
Kristofer Enckellin vanhemmat olivat kirjailija, professori Olof Enckell ja kirjailija Monica Ehrström. Hän valmistui agrologiksi Turun ruotsinkielisestä maatalousopistosta.
Kristofer Enckell oli naimisissa Lea Suhosen kanssa. Heidän poikansa ovat kirjailija, kääntäjä ja kuvataiteilija Martin Enckell (s. 1954) sekä näyttelijä Robert Enckell (s. 1959).
Associated British Foods

Associated British Foods on suuri lontoolainen monikansallinen yritys, joka toimii muun muassa elintarviketeollisuudessa, vähittäiskaupan ja ainesosakaupan alalla. Yrityksen osake noteerataan Lontoon pörssissä (LSE: ABF). Yrityksen liikevaihto syksyllä 2014 päättyneen tilivuoden ajalta oli 12,9 miljardia Englannin puntaa ja liikevoitto 1,1 miljardia puntaa.
Yrityksen toiminnot on jaettu viiteen liiketoiminta-alaan, jotka ovat sokeri, maatalous, vähittäiskauppa, päivittäistavarakauppa ja ainesosat.
Yritys tunnetaan Suomessa esimerkiksi Twinings-teestä, joka oli vuonna 2014 Suomen suurin teemerkki 31 prosentin osuudellaan vähittäiskaupassa. Myös Ryvita-näkkileivät ovat saman konsernin tuotteita.
Mercedes-Benz Sprinter

Mercedes-Benz Sprinter on Mercedes-Benzin vuodesta 1995 lähtien valmistama isokokoinen pakettiauto. Sprinteristä on valmistettu pakettiauton lisäksi paljon pikkubusseja, ja se on ollut suosittu matkailuautojen, erityisesti Hymerien, alustana. Pohjois-Amerikassa Sprinteriä on myyty myös Dodgen ja Freightlinerin merkeillä. 
Mercedes-Benz Sprinter I (1995–2006, W903).
Ensimmäisen sukupolven Sprinter esiteltiin korvaamaan ikääntynyt Mercedes-Benz TN, jota oli valmistettu vuodesta 1977. Sprinter voitti Vuoden Pakettiauto -palkinnon 1995. Sprinterin sisarmalli oli Volkswagen LT.
Vuonna 2000 esiteltiin Sprinterin facelift-malli. Uudistuksen myötä auto sai uudet puskurit, maskin ja ajovalot. Sisällä oli täysin uusittu kojelauta.
Sprinterin umpimalli oli saatavana kolmella eri akselivälillä (3 000 mm, 3 550 mm ja 4 025 mm) ja kahdella eri korkuisella katolla.
Mercedes-Benz Sprinter II (2006–2018, W906).
Toisen sukupolven Sprinter esiteltiin vuonna 2006. Takavedon lisäksi auton saa myös nelivetoisena. Sprinterin sisarmalli on Volkswagen Crafter.
Toisen sukupolven Sprinter koki faceliftin vuonna 2014. Uudistuksia olivat uudet puskurit, ajovalot, maski sekä ohjauspyörä.
Sprinterin umpipakettiautosta on jopa yhdeksän erikokoista versiota, autoa saa neljällä eri akselivälillä sekä kolmella eri kattokorkeudella. Sprinter II:ssä uutuutena tuli myös automatisoidut ovet.
Mercedes-Benz Sprinter III (2018–, W907/W910).
Kolmannen sukupolven Sprinter esiteltiin vuoden 2018 alussa. Taka- ja nelivetoisten versioiden lisäksi saatavana on nyt ensimmäistä kertaa myös etuvetoinen malli.
Paris Berelc

Paris MaryJo Berelc (s. 29. joulukuuta 1998 Milwaukee, Wisconsin) on yhdysvaltalainen näyttelijä ja malli, jolla on kanadanranskalaisia ja filippiiniläisiä sukujuuria. Hän on parhaiten tunnettu Disney XD -kanavan action-komediasarjasta "Supersairaala" (), jossa hän näytteli supersankari Skylar Stormia ja Netflixin "Alexa &amp; Katie" -sarjasta, jossa hän näytteli Alexa Mendozaa. Vuonna 2015 Berelc sai roolin Disney Channelin elokuvasta "Invisible Sister".
Berelcin löysi mallitoimisto Ford Models hänen ollessa 9-vuotias. Siitä lähtien hän esiintyi sadoissa mainoksissa, mukaan lukien Kohl's, Sears, Boston Store ja Kmart. Lisäksi Berelc oli "American Girl" -nuortenlehden kannessa marras-/joulukuun 2009 numerossa. 12-vuotiaana hän aloitti näyttelijänopinnot Acting Studiossa Chicagossa. Ollessaan 14-vuotias Berelc muutti perheensä kanssa Los Angelesiin luomaan näyttelijänuraa.
Berelc aloitti tanssimisen neljävuotiaana ja oli kilpavoimistelija kuusivuotiaasta 14-vuotiaaksi asti. Hänellä on kolme nuorempaa siskoa.
Ahmad Tea

Ahmad Tea on brittiläinen, vuonna 1986 perustettu maailman viiden suurimman teevalmistajan ryhmään kuuluva, perheyrityksenä toimiva teetalo. Yrityksen kotipaikka on Etelä-Englannin Eastleigh.
Yrityksen perustajat ovat kotoisin Iranista. Vuonna 2013 yhtiön myynnistä 60 prosenttia kertyi Venäjältä ja Iranista. Ahmad Tea vie tuotteitaan yli 80 maahan.
Yleisradion kokeilustudio

Yleisradion kokeilustudio oli vuodesta 1972 noin vuosituhannen vaihteeseen Ylessä toiminut elektroakustisen musiikin koulutus-, tutkimus- ja tuotantoyksikkö.
Kokeilustudio oli osa Yleisradion ammattiopiston lähinnä yhtiön omiin tarpeisiin järjestämää musiikkiteknologian koulutusta. Uuden Radiotalon valmistuttua vuosina 1979–1989 kokeilustudiossa järjestettiin kuitenkin koulutusta myös taidemusiikin säveltäjille ja muille kiinnostuneille. Käytännönläheisen koulutuksen oppiaineina olivat muun muassa studiotekniikka,
tietokonemusiikin äänisynteesi ja analogisynteesi. Kokeilustudion opettajina toimivat Andrew Bentley, Pekka Sirén ja Jussi Liimatainen. Jarmo Sermilä toimi studion johtajana vuodesta 1976.
1970-luvun puolivälissä kokeilustudio sai käyttöönsä Erkki Kurenniemen suunnitteleman ja rakentaman Dimi-6000-musiikkitietokoneen, jota käyttivät muiden muassa Pekka Sirén, Otto Romanowski, Joe Davidow, Jukka Ruohomäki ja Marja Vesterinen. Myöhemmin Yle lahjoitti koneen Helsingin yliopistolle. Vuonna 2012 Yle lahjoitti kokeilustudiossa 30 vuotta käytetyn analogisen Serge-modulaarisyntetisaattorin Sibelius-Akatemialle.
Palkittuja teoksia.
Kokeilustudiossa tuotettuja ääniteoksia on palkittu kansainvälisissä kilpailussa kuten Prix Italia (Magnus Lindberg 1986, Kaija Saariaho 1987 ja Olli Kortekangas 1989), Unesco Rostrum (Jukka Tiensuu) ja Ars Electronica Prix Futura (Saariaho).
Levytyksiä.
Vuonna 1973 kokeilustudiossa tehtiin albumi "Ode to Marilyn". Kokeilustudiossa tehtyä musiikkia julkaistiin myös vuonna 1978 albumilla "Suomalaista elektroakustista musiikkia" (Fennica Nova FENO 5), joka sisältää Sermilän, Herman Rechbergerin, Jukka Ruohomäen, Osmo Lindemanin, Antero Honkasen, Otto Romanowskin ja Paavo Heinisen musiikkia. Osa levyn äänitystyöstä tehtiin Helsingin yliopiston musiikkitieteen laitoksen studiossa, EMS-tietokonemusiikkistudiossa Tukholmassa, Lindemanin omassa kotistudiossa ja Finnvox-levytysstudiossa. Myös Åke Anderssonin ja Antero Honkasen albumi "Reidarin sähköiset kuvat" (Love Records LRLP 218, 1977) tehtiin Ylen kokeilustudiossa.
Gulashi

Gulashi tai gulassi oli ensimmäisen maailmansodan aikana käyttöön tullut nimitys mustan pörssin kaupoilla rikastuneista keinottelijoista. Ensimmäisen maailmansodan aikaista Ruotsia tutkineen Nils-Olof Franzénin mukaan gulashi tai gulashiparoni nimitystä käytettiin alun perin Tanskassa huonolaatuisella gulassilla rikastuneista keinottelijoista.
Aiheeseen liittyen J. Alfred Tanner teki 1916 kupletin nimeltä "Gulashi-parooni" ja Palle Rosenkrantz kirjoitti kirjan "Gulashi-Hansenin matka Pietariin maailmansodan aikana : pieni kertomus suurissa puitteissa, kirjoitettu vastoin tekniikan ja tapojen vaatimuksia" (Minerva, Helsinki 1917).
Ciampino

Ciampino on kaupunki Rooman metropolikaupungissa, Latiumin alueella Italiassa. Sen naapurikuntia ovat Grottaferrata, Marino ja Rooma. Vuoteen 1974 asti Ciampino oli Marinon kunnan osa. Kaupungin alueella on Ciampinon lentokenttä. Kaupungissa on noin 38 000 asukasta.
Varennes-sur-Allier

Varennes-sur-Allier on kunta Ranskassa Allier'n departementissa Auvergnen alueella. Se sijaitsee puolessa välissä Moulinsin ja Vichyn välistä tietä. Kaupungissa on ollut asutusta jo roomalaisten vallan aikaan. Keskiajalla kaupunki linnoitettiin. Linnoituksesta on enää jäljellä yksi muurin torneista. Ranskan uskonsodassa 1500-luvulla kaupunkilaiset tukivat Henrik IV:tä, josta tuli myöhemmin Ranskan kuningas. Henrik IV palkitsi kaupungin lahjoittamalla kellon, jota soitetaan vieläkin kaupungintalon kellotapulissa tasatunnein.
Sakari Timonen

Kaapo Sakari Timonen (17. maaliskuuta 1915 Nurmes – 14. joulukuuta 2016 Helsinki) oli suomalainen gynekologi. Hän työskenteli Naistenklinikan ylilääkärinä sekä naistentautien ja synnytysopin professorina Helsingin yliopistossa.
Elämäkerta.
Timonen kirjoitti ylioppilaaksi 1934 Nurmeksen yhteiskoulusta ja suoritti lääketieteen kandidaatin tutkinnon 1937.
Sodan aikana hän toimi pataljoonan- ja prikaatinlääkärinä sekä lääkintäjoukkueen johtajana. Sodan jälkeen hän suoritti lääketieteen opintonsa loppuun ja valmistui vuonna 1945 lääketieteen lisensiaatiksi Helsingin yliopistosta. Hän sai naistentautien ja synnytyksen erikoislääkärin oikeudet 1949, ja vuonna 1950 hän väitteli tohtoriksi kohdun limakalvosolujen mitooseista.
Hän teki opintomatkoja ulkomaille jo ennen lääkäriksi valmistumistaan. Vuosina 1953-1954 hän oli Rockefeller-stipendiaattina Yhdysvalloissa ja perehtyi Geórgios Papanikoláoun (1883–1962) kehittämään kohdunsuun irtosolunäytteeseen, joka nykyään tunnetaan papa-kokeena. Sittemmin hänen johdollaan Suomessa ryhdyttiin toteuttamaan joukkotarkastuksia kohdunkaulan syövän toteamiseksi. Kun Timonen valmistui lääkäriksi 1945, kohdunkaulan syöpä oli kolmanneksi yleisin syöpä Suomessa. Timonen aloitti syöpäjärjestöjen kanssa seulonnat, jotka myöhemmin laajenivat koko maata koskevaksi lakisääteiseksi toiminnaksi. Seulontojen avulla opittiin löytämään paitsi syöpäsoluja myös niiden esiasteita. Tämä johti varhaiseen hoitoon, jolla lähes aina pystytään estämään alkavien solumuutosten kehittyminen syöväksi.
Timosen elämäntyön tuloksena Suomeen kehitettiin yksi maailman tehokkaimmista syövän toteamis- ja torjuntajärjestelmistä. Kunnat ovat vastanneet seulontanäytteiden ottamisesta ja tutkimisesta 2000-luvun alusta. Epäilyttävät tapaukset ohjataan jatkohoitoon julkisessa terveydenhuollossa. Syöpäjärjestöjen laskelmien mukaan Suomessa on tehty vuoteen 2007 mennessä noin kuusi miljoonaa seulontakoetta, ja niiden avulla on löydetty 9 000 syövän esiastetta, joiden kehittyminen syöväksi on pystytty estämään. 
Timonen toimi Helsingin yliopistollisen keskussairaalan naistenklinikan apulaisylilääkärinä, apulaisprofessorina ja professorina 1956–1978 välisenä aikana. Hänen aikanaan aloitettiin laaja tutkimustoiminta Naistenklinikalla. Yhtenä edistysaskeleena isät pääsivät ensimmäistä kertaa mukaan synnytyksiin. 
Sakari Timonen eli 101-vuotiaaksi. Hänet on haudattu Kulosaaren hautausmaalle.
Carlos Cabezas

Carlos Eduardo Cabezas Jurado (s. 14. marraskuuta 1980 Málaga) on espanjalainen koripalloilija, maailman- ja euroopanmestari.
Cabezas on edustanut yhtä Venäjän-kauttaan lukuun ottamatta kotimaansa seurajoukkueita, etupäässä synnyinkaupunkinsa CB Málagaa vuosina 2000–2009. Seura voitti vuonna 2011 Korać cupin, vuonna 2006 Espanjan mestaruuden ja vuonna 2005 Copa del Reyn.
Espanjan maajoukkueessa Cabezas on voittanut maailmanmestaruuden vuonna 2006 ja Euroopan mestaruuden vuonna 2009. Vuoden 2007 EM-kilpailuista Cabezasin edustama Espanja saavutti hopeaa, ja vuoden 2005 EM-kilpailuissa maa sijoittui neljänneksi.
Carlos Jiménez

Carlos Jiménez Sánchez (s. 10. helmikuuta 1976 Madrid) on espanjalainen koripallovalmentaja ja aktiiviuransa lopettanut koripalloilija, olympiamitalisti ja maailmanmestari.
Jiménez edusti vuodet 1994–2012 kestäneellä ammattilaisurallaan vain kahta seuraa, espanjalaisia Club Estudiantesia ja CB Málagaa. Estudiantesissa hän voitti Copa del Reyn kaudella 1999–2000.
Espanjan maajoukkueessa Jiménez voitti olympiahopeaa Pekingistä 2008, maailmanmestaruuden vuonna 2006 ja neljä himmeämpää EM-mitalia. Hän edusti Espanjaa myös kaksissa muissa kesäolympialaisissa: Sydneyssä 2000 Espanja oli yhdeksäs ja Ateenassa 2004 seitsemäs.
Vanilla Twilight

Vanilla Twilight on kanadalaisprojekti Owl Cityn kappale. Se julkaistiin heidän toisen, Ocean Eyes-studioalbumin toisena singlenä 26. tammikuuta 2010. "Vanilla Twilight" saavutti listasijoituksia jo ennen sen julkaisupäivää, seuraten Owl Cityn aiemman kappaleen "Fireflies" menestystä. Kappale on päässyt kahdenkymmenen myydyimmän joukkoon Alankomaissa ja Belgiassa.
Sprinttitalli

Sprinttitalli on vuonna 2013 perustettu urheilutalli, jonka tehtävänä on auttaa yleisesti huippu-urheilijoita saavuttamaan menestymistä kansallisella ja kansainvälisellä tasolla. Sprinttitalli perustettiin Marko Malvelan ja hänen uintiryhmänsä erkaannuttua Swimming Jyväskylän valmennusjärjestelmästä. Perustajat hakivat mallia, jossa uinnissa pystyttäisiin tekemään yhteistyötä perusseurojen kanssa, mutta huomattavasti fokusoidummin ja joustavammin. 
Sprinttitalli on sitoutumaton ja riippumaton rekisteröity yhdistys. Se ei ole Uimaliiton jäsenseura.
Vuonna 2014 talli otti ensimmäisen kansainvälisen mitalin, kun A-P Liukkonen ui pronssia 50 metrin vapaauinnissa EM-kilpailuissa Berliinissä. Lisäksi Mimosa Jallow ui MM-finaalissa viestissä (lyhyt rata, Doha). Talli on ollut voittamassa edustamilleen seuroille useita kansallisia mestaruuksia ja - ennätyksiä.
Marlene Niemi on uinut EM- mitalin naisten vapaauintiviestissä lyhyellä radalla.
Tallissa ui vuonna 2018 16 uimaria. Lisäksi talli tekee valmennuksellista yhteistyötä useiden eri paikkakuntien kanssa. Tallissa ui uimareita muiden muassa Kampuksen Plaanista, Swimming Jyväskylästä, Espoon Cetuksesta, Oulun Uinnista ja Helsingfors Simsällskapista. Tallissa on vieraillut uimareita mm. Helsingistä, Pieksämäeltä, Jämsästä, Tampereelta ja Turusta.
Talli tekee tiivistä yhteistyötä Jyväskylän Kaupungin kanssa, jonka Ui Kesäksi Kuntoon - kampanjassa sillä on suuri rooli.
Tallin henkilöstö tällä hetkellä:
Päävalmentaja - Marko Malvela
Muut valmentajat ja tukihenkilöt: Mikko Alpola (apuvalmentaja), Antti Rantanen ja Tommi Hakonen (oheisharjoittelu), Markus Koistinen (fysioterapeutti, yhteistyössä Jyväskylän Urheiluakatemia), Krista Tapaninaho ja Mira Kaikkonen (lääkäri, yhteistyössä Jyväskylän Urheiluakatemia).
Johto: Sami Paavilainen (puheenjohtaja), Mikko Pirttimäki (varapuheenjohtaja, valmentaja)
Northern Pictures, New England Images

Northern Pictures, New England Images on Finnish Chamber Choirin ja Heikki Sarmanto Jazz Ensemblen albumi vuodelta 1988.
Kappaleet.
Kaikki kappaleet on kirjoittanut Heikki Sarmanto.
Salakuljetettu ikoni

Salakuljetettu ikoni on Heikki Sarmannon, Pentti Saarikosken, Maija Hapuojan, Juhani Aaltosen albumi vuodelta 1989. Levyllä kuullaan Heikki Sarmannon sävellyksiä Pentti Saarikosken runoihin.
Kappaleet.
Kaikki kappaleet on säveltänyt Heikki Sarmanto.
Emmaus-kirkko

Emmaus-kirkko on ulkosuomalainen evankelisluterilainen seurakunta Kanadan länsirannikolla Vancouverin metropolissa Burnabyn kaupungissa Brittiläisessä Kolumbiassa. Seurakunta aloitti toimintansa nykyisessä muodossa 30. maaliskuuta 1980. Se sai Atonement- ja suomalaisen seurakunnan yhdistyessä käyttöönsä 1960-luvun alkupuolella rakennetun Atonement-seurakunnan entisen kirkkorakennuksen. Ensimmäinen pappi oli raskaana oleva Riva Nelson, joka jäi äitiyslomalle jo toukokuussa. Seurakunnan varsinainen muodostaja on Jukka Joensuu, joka toimi kirkon pappina 30 vuotta ja jäi eläkkeelle vuonna 2014. Joensuu onnistui kokoamaan vaadittavan 80 perhekuntaa ja muodostamaan evankelisluterilaisen seurakunnan.
Kirkko toimii Helsingin yliopiston teologisen tiedekunnan harjoitteluseurakuntana.
Aiheesta muualla.
Kotisivu
Jussiville Partanen

Jussiville Partanen (s. 15. heinäkuuta 1991 Kuopio) on suomalainen taitoluistelija, joka kilpailee jäätanssissa parinaan Arina Klinovitskaya. He edustavat Helsingin Luistelijoita. Parin valmentajana toimii Maurizio Margaglio.
Vuosina 2011–2013 Partasen parina luisteli kanadalainen Sara Aghai. He kilpailivat junioritasolla. Vuosina 2013–2018 Partanen luisteli Cecilia Törnin kanssa.
Partanen ja Cecilia Törn voittivat jäätanssin Suomen-mestaruuden 2016. Vuosina 2014 ja 2015 he sijoittuivat toiseksi. He osallistuivat vuoden 2015 MM-kisoihin sijoittuen 25:nneksi. Vuoden 2016 EM-kisoissa pari oli 15:s. ja saman vuoden Bostonin MM-kisoissa 18:s. Vuoden 2017 EM-kilpailuissa Zagrebissa Partanen ja Törn sijoittuivat 17:nneksi.
Tomi Pulkkinen

Tomi Pulkkinen (s. 2. elokuuta 1992 Helsinki) on suomalainen taitoluistelija. Hän asuu Zürichissä. Suomessa Pulkkinen edustaa Järvenpään Taitoluistelijoita.
Pulkkinen muutti perheensä kanssa Sveitsiin ollessaan 8-vuotias ja hänellä on Sveitsin ja Suomen kaksoiskansalaisuus. Hän aloitti taitoluistelun vuonna 1997. Pulkkinen on edustanut Suomea kaudesta 2014–2015.
Vuonna 2009 Pulkkinen oli toinen Sveitsissä junioreiden mestaruuskilpailuissa ja vuonna 2015 aikuisten SM-kisoissa.
Chappie

Chappie on vuonna 2015 ensi-iltansa saanut Neill Blomkampin ohjaama tieteiselokuva. Elokuva sijoittuu tulevaisuuden Johannesburgiin, Etelä-Afrikkaan ja kertoo käytöstä poistetusta poliisirobotista Chappiesta, jolle tämän luoja kehittää uudenlaisen tekoälyn. 
Tuotanto.
"Chappie" on Blomkampin kolmas täyspitkä elokuva. Elokuvan käsikirjoitus perustuu Blomkampin vuoden 2013 lyhytelokuvaan "Tetra Vaal", ja hän käsikirjoitti elokuvan yhdessä vaimonsa Terri Tatchellin kanssa, samoin kuin vuoden 2009 esikoiselokuvansa "District 9". Pariskunta kirjoitti käsikirjoituksen kahdessa viikossa keskellä "Elysium"-elokuvan kuvauksia.
Elokuvan budjetti oli noin 49 miljoonaa dollaria. Elokuva kuvattiin muun muassa Johannesburgissa, Etelä-Afrikassa. Elokuvassa nähdään muun muassa tunnettu Ponte City -pilvenpiirtäjä.
Vastaanotto.
Elokuva on saanut kriitikoilta pääasiassa kielteisiä arvosteluja. Rotten Tomatoes -sivuston mukaan 31 prosenttia arvosteluista oli positiivisia ja sivusto on antanut elokuvalle keskimääräisen arvosanan 4.9/10.
Huonosta vastaanotostaan huolimatta elokuva oli taloudellinen menestys. Se oli tammikuuhun 2016 mennessä tuottanut maailmanlaajuisesti noin 102,1 miljoonaa dollaria.
Siikavire

Siikavire on Jukka Siikavireen esikoisalbumi vuodelta 1978.
Kappaleet.
Kaikki sävellykset Jukka Siikavire.
Hanna Karttunen

Hanna Karttunen (s. 11. marraskuuta 1973 Oulu) on suomalainen tanssija. Hän on tanssinut latinalaistansseja muun muassa Jaakko Toivosen, Geir Bakken, Sandro Cavallinin, Paul Killickin ja Slavik Kryklyvyin parina. Paul Killickin kanssa Karttunen voitti lukuisia kilpailuja, kuten Brittien mestaruuskilpailut ja Hollannin avoimet kilpailut. Maailmanmestaruuskilpailuissa he sijoittuivat toiseksi.
Karttunen on tanssinut myös näytöstansseja Victor da Silvan kanssa. He ovat voittaneet näytöstanssin maailmanmestaruuden kolmesti.
Vuonna 2004 Karttunen osallistui "Strictly Come Dancing" -ohjelmaan "EastEnders"-näyttelijä Christopher Parkerin kanssa.
Karttunen on naimisissa Jone Nikulan kanssa.
Triadimefoni

Triadimefoni (C14H16ClN3O2) on triatsolijohdannaisiin kuuluva orgaaninen yhdiste. Yhdistettä käytetään maataloudessa fungisidina eli sienitautien ehkäisyyn ja hoitoon.
Ominaisuudet.
Triadimefoni on huoneenlämpötilassa väritöntä kiteistä ainetta. Yhdiste on käytännöllisesti katsoen veteen liukenematonta, mutta liukenee useisiin orgaanisiin liuottimiin kuten sykloheksanoniin, 2-propanoliin, dikloorimetaaniin, heksaaniin ja tolueeniin. Kasveissa ja maaperässä triadimefoni metaboloituu triadimenoliksi, joka on myös fungisidina aktiivinen yhdiste. Triadimefoni on kiraalinen yhdiste, mutta sitä käytetään R- ja S-enantiomeerien raseemisena seoksena.
Valmistus ja käyttö.
Triadimefonia voidaan valmistaa kahdella tavalla, joissa molemmissa on lähtöaineena pinakoloni. Pinakoloni voidaan kloorata tai bromata ja muodostunut halogeenijohdannainen reagoi nukleofiilisella substituutiolla p-kloorifenolin natriumsuolan kanssa. Seuraavassa vaiheessa muodostuneesta välituotteesta muodostetaan emäksisissä olosuhteissa enolaatti, joka halogenoidaan. Halogenoitu tuote muodostaa triadimefonia reaktiolla triatsolin kanssa. Toinen tapa on pinakolonin diklooraus- tai dibromaus, jota seuraa substituutioreaktiot p-kloorifenolin natriumsuolan ja triatsolin kanssa niin kutsutulla one-pot-synteesillä. 
Triadimefonia käytetään sienitautien, muun muassa ruostesienten, ehkäisyyn ja hoitoon viljakasveista, metsien taimista, koristekasveista, vihanneksista, viinirypäleistä ja muista hedelmistä sekä kahviviljelmillä. Yhdisteen toi markkinoille Bayer vuonna 1973. Triadimefonista voidaan valmistaa triadimenolia pelkistämällä esimerkiksi alumiini-isopropoksidin avulla.
L’atleta fantasma

L’atleta fantasma (”Aaveatleetti”) on vuonna 1919 valmistunut italialainen mykkäelokuva. Raimondo Scottin ohjaaman seikkailuelokuvan pääosia esittävät Mario Guaita-Ausonia ja Elsa Zara.
Juoni.
Harry Audersen kosiskelee rikkaan Ladimoorin tytärtä Jennyä, mutta tämä on kiinnostuneempi salaperäisen aaveatleetin urotöistä. Jennyn isä päättää ostaa tyttärelleen kultaisen rintakorun, jonka kaksi antiikkikauppiasta yrittää varastaa. Aaveatleetin väliintulo estää roistojen suunnitelmat, mutta nämä kaappaavat Jennyn ja houkuttelevat ansaan myös naamioidun sankarin. Jenny onnistuu vapauttamaan aaveatleetin ja tunnistaa tämän ujoksi kosijakseen.
Tuotanto ja kritiikki.
Torinolaisen De Giglio Filmin tuottama "L’atleta fantasma" on ainoa säilynyt esimerkki voimamiesrooleihin erikoistuneen Mario Guaita-Ausonian ja hänen käsikirjoittajavaimonsa Renée De Liotin noin viidestätoista mykkäelokuvasta. Se kuuluu Macisten innoittamien voimamieselokuvien sarjaan, mutta sen naamioitu sankari on esikuvaansa hienostuneempi ja muistuttaa Arsène Lupinin kaltaisia ranskalaisen populaarikulttuurin hahmoja. Naispääosan aktiivinen rooli tuo mieleen amerikkalaisten seikkailusarjojen lannistumattomat sankarittaret.
Aikalaiskritiikki kiitti elokuvaa vauhdikkaaksi, jännittäväksi ja hauskaksi. Sen ansioiksi mainittiin myös viehättävä rakkaustarina sekä vartaloltaan esteettisen Guaita-Ausonian tyylikäs näyttelijäsuoritus. Aaveatleetin seikkailut jatkuivat vuonna 1921 valmistuneessa "La mascotte di Spartassa".
Elokuvan ranskankielinen kopio on säilynyt Italian kansallisessa elokuvamuseossa Torinossa. Siitä on laadittu myös musiikilla ja englanninkielisellä käännöksellä varustettu versio.
Oncothecaceae

Oncothecaceae on pieni uusikaledonialainen kasviheimo koppisiemenisten Asteranae-ylälahkossa. Heimon ainoa suku on "Oncotheca".
Ulkonäkö ja koko.
Kasvit ovat ainavihantia puita, joiden versot ovat kaljuja. Lehdet ovat lyhytruotisia. Haarainen kukinto sijaitsee lehtihangassa ja siinä on pieniä kukkia, joissa on enemmän tai vähemmän erilehtinen verhiö ja tyvestä asti haarova vartalo. Hedelmä on luumarja, jonka kivi on yksisiemeninen.
Levinneisyys.
Heimo ja suku kasvaa Uudessa-Kaledoniassa.
Elinympäristö.
Oncothecaceae-heimon ainoassa suvussa on kaksi lajia. Aiemmin heimo on liitetty teekasvien (Theaceae) yhteyteen. Asteranae-ylälahkossa se sijoittuu lähelle Garryales-lahkoa, mutta sen sisällyttäminen siihen ei ole saanut riittävää vahvistusta. Lähimmäksi sukulaisheimoksi on osoittautunut Metteniusaceae.
Kouvolan alueellinen jako

Kouvolan alueellinen jako tarkoittaa Kouvolan kaupungin alueella olevia pienempiä alueita. Kaupunginosat ovat kaupungin hallinnollisista ja tilastollisista syistä ylläpitämiä aluehallinnollisia yksiköitä. Vaikka suuraluejako on Kouvolassa kaupunginosajakoa merkittävämpi, pienempiä alueita hyödynnetään sijaintitietona muun muassa kaavoituksessa, kiinteistötunnuksissa, lupa-asioissa ja inventoinneissa. 
Kouvolassa on 39 kaupunginosaa. Niistä 11 sijaitsee vanhan Kouvolan alueella, 5 Kuusankoskella, 7 Anjalankoskella, 10 Valkealassa, 4 Elimäellä ja 2 Jaalassa. 
Kouvola on kaupunginosajaon lisäksi jaettu kolmeen tilastolliseen osa-aluetasoon eli suuralueisiin, tilastoalueisiin ja pienalueisiin. Näitä alueita hallinnoi ja ylläpitää Tilastokeskus. Tilastoalueita on yhteensä 43 ja jokainen niistä kuuluu yhteen kuudesta suuralueesta. Suuralueet ovat samat kuin entisten Kouvolan, Anjalankosken ja Kuusankosken kaupunkien sekä Elimäen, Jaalan ja Valkealan kuntien alueet.
Pienalueita on yhteensä 193.
Osa-alueiden ja kaupunginosien lisäksi Kouvola on vuodesta 2018 lähtien jakautunut myös viiteen aluetoimikuntaan. Niiden tarkoituksena on turvata hyvät ja toimivat kunnallispalvelut nykyisen Kouvolan entisten kuntien alueilla. Aluetoimikuntien tehtäviä ovat mm. alueen palvelutarpeen arviointi ja kehittämissuunnitelman laatiminen, kaupungin myöntämän vuosittaisen kehittämisrahan käytöstä päättäminen, lausuntojen antaminen, verkostoituminen eri toimijoiden kanssa sekä osallistuminen alueen palveluiden ja hankkeiden suunnitteluun yhdessä kaupungin kanssa.
Aluetoimikuntien toiminta-alueet ovat Anjalankoski, Valkeala, Elimäki (ml. Koria), Kouvolan keskusta-alue ja Kuusankoski (ml. Jaala). Aluejaon lähtökohtana on käytetty tilastollisia suuralueita.
Kouvolan seudun entisistä kunnista eli nykyisistä suuralueista vain Jaala ei muodosta omaa aluetoimikuntaa, vaan on osa Kuusankosken aluetoimikuntaa.
Tilastolliset osa-alueet.
Kouvolan tilastoalueiden ja suuralueiden väkiluku ja väestörakenne 2015.
Lähde: Väestötiedot on otettu Kouvola sanomien lehdestä, joka julkaistiin 9.1.2017 uutisesta jonka nimi on "Muuttoliike voi vaihtaa lähikoulun". 
Aluetoimikunnat.
Tilastotiedot ovat vuoden 2015 mukaiset.
Kouvolan taajamat.
Kaupungin keskustaajama on lihavoitu. Vuonna 2016 määritellyistä taajamista Sippola lakkasi olemasta taajama vuoden 2017 taajamarajauksessa, mutta palasi takaisin taajamien joukkoon vuoden 2018 rajauksessa. Entisen vuonna 2009 lakkautetun Kuusankosken kaupungin keskuspaikka, Kuusankoski ja Voikkaa eivät enää nykyisin muodosta omia taajamiaan, vaan ovat osa Kouvolan keskustaajamaa.
Kouvolan postinumeroalueet.
Asteriskilla (*) merkityt alueet ulottuvat myös toisen kunnan alueelle. 
Kahdella asteriskillä (**) merkityt alueet ulottuvat vain pieniltä osin Kouvolan alueelle. 
Rekisterikylät.
Tässä on lueteltu nykyisen Kouvolan alueen entisten kuntien rekisterikylät ennen vuotta 1920. Kouvolan kyläjako poistui käytöstä vuonna 2015, kun kaupunginosajako uusittiin.
Electro Velvet

Electro Velvet on brittiläinen popduo, joka edusti maataan vuoden 2015 Eurovision laulukilpailussa Itävallan Wienissä kappale "Still in Love with You". Duo pääsi suoraan finaaliin, sillä Iso-Britannia on yksi suurimmista rahoittajamaista. Finaalissa Electro Velvet sijoittui sijalle 24 kerättyään vain viisi pistettä.
Eurovision laulukilpailua varten kootun duon muodostavat laulajat Alex Larke ja Bianca Nicholas.
Jukka Mildh

Jukka Wolmar Mildh (s. 1966) on suomalainen urheilutoimittaja ja -asiantuntija, joka on erikoistunut Formula 1:siin. Nykyisin Mildh toimii Ylen Formula 1 -asiantuntijana. Hän toimii myös liikkeenjohdon konsultointiin erikoistuneen Wolmar Helsinki Oy:n toimitusjohtajana, jossa toimessa hän on toiminut vuodesta 2010 lähtien. 
Mildh on toiminut aiemmin muun muassa Mika Salon ja Nico Rosbergin managerina. Rosbergin managerina hän toimi vuosina 2006–2008. Hän on juontanut myös Ruutulippu -televisio-ohjelmaa ja toiminut Formula 1 -sarjan lähetysten kommentaattorina ja toimittajana MTV3:lla. Kaudet 2001 ja 2002 Mildh kommentoi F1-kisoja Canal Digitalin kautta lähetetetyillä monikanavalähetyksillä.
Robert Nordström

Robert Nordström (s. 15. heinäkuuta 1963) on suomenruotsalainen elokuvaaja. Hän oli vuonna 2013 ehdolla parhaan kuvauksen Jussi-palkinnon saajaksi elokuvasta Oppipoika.
Oman elokuvatyönsä ohella Nordström toimii ruotsinkielisen ammattikorkeakoulu Arcadan lehtorina. Hän on kuvannut kaikkiaan kolmisenkymmentä pitkää elokuvaa yli kahdenkymmenen vuoden aikana.
Suomen Elokuvaajien Yhdistys FSC valitsi Robert Nordströmin yhdessä Jarmo Kiurun kanssa vuoden elokuvaajaksi 2022.
Metteniusaceae

Metteniusaceae on tropiikin kasviheimo, joka kuuluu koppisiemenisten Asteranae-ylälahkoon. Heimossa on 11 sukua. Heimon tyyppisuku on "Metteniusa".
Tuntomerkit.
Kasvit ovat ainavihantia puita. Karvat ovat vaihtelevissa määrin T:n muotoisia. Lehdet ovat ehytlaitaisia, korvakkeettomia. Kukinto on viuhkomainen. Kukan verholehdet ovat lyhyitä ja terälehdet yhteenkasvaneita, niiden liuskat siirottavat ja ovat sisäpinnaltaan karvaisia. Heteenponnet ovat pitkiä, lopulta puoliympyrämäisiksi käyristyneitä ja puolikkaat monilokeroisia, ja niissä on kookas lokeroside; toisinaan ponnet ovat kirkkaan oranssivärisiä. Sikiäin on symmetrialtaan vastakohtainen, sillä neljä emilehteä on enemmän tai vähemmän surkastuneita. Istukat ovat parietaalisia, laitaistukoita, vartalo pitkä ja luotti pieni. Vain yksi siemenaihe on toimiva, pitkävartinen ja yksikalvoinen. Hedelmä on yksisiemeninen ja epäsymmetrisesti särmikäs. Siemen on ohutkuorinen ja siinä on käyrä alkio.
Levinneisyys.
Heimon lajit kasvavat lähinnä maapallon trooppisilla alueilla Keski- ja Etelä-Amerikassa, keskisessä Afrikassa ja Madagaskarilla sekä Kaakkois-Aasiassa ja Uudessa-Guineassa.
Luokittelu.
Heimoon luokitellaan 11 sukua ja niihin noin 55 lajia. Morfologisissa fylogeneettisissä analyyseissä "Metteniusa"-suku sopii melko mukavasti herttasiipiökasvien (Cardiopteridaceae) heimoon. Molekyylianalyysit puolestaan viittaavat suvun kuuluvan asteridien eli Asteranae-ylälahkon ykkösryhmään eli lamideihin (Lamiidae). Muun muassa lehtiruodin anatomia ja emilehtien lukumäärä ovat samanlaisia kuin heimossa Oncothecaceae, joka lienee läheisin sukulainen.
Suvut.
Heimon suvut ovat:
Metteniusa

Metteniusa on Metteniusaceae-heimoon kuuluva kasvisuku. Siihen kuuluu kolmesta seitsemään lajia.
Suvun lajeja kasvaa Panaman kannaksella sekä Etelä-Amerikan luoteisosissa, lähinnä Ecuadorissa.
Kasper Strömman

Kasper Strömman (s. 4. kesäkuuta 1974 Turku) on suomalainen graafinen suunnittelija ja kuvittaja, joka tunnetaan humoristisista blogeistaan ja sarjakuvistaan.
Ura.
Strömman on valmistunut lontoolaisesta Camberwell College of Arts -oppilaitoksesta vuonna 2001. Hänen töitään on nähty muun muassa Osakassa, Milanossa ja Lissabonissa. Grafia ry valitsi Strömmanin vuoden 2013 graafikoksi. Palkintoperusteissa häntä kuvattiin ideanikkariksi, katalysaattoriksi, kyseenalaistajaksi, graafisen suunnittelun stand-up-koomikoksi ja ammattilaiseksi, ”jolla on kyky avata kollegojen silmät uudelle”.
Vuosina 2011–2013 Strömmanin englanninkielisen blogin nimi oli "The Kasper Stromman Design Blog". Sen lopetettuaan hän jatkoi design- ja muuta maailmaa humoristisesti käsittelevän suomenkielisen "Kasper Diem" -blogin pitoa. Yleisradion mukaan Strömmanin blogipäivityksiä jaetaan sosiaalisessa mediassa paljon, koska niiden jakaja tahtoo olla muiden silmissä hauska. Hän on vakiovieras Yle TV2:n ajankohtaisohjelmassa "Kioski". Huhtikuussa 2016 alkoi Yle Fem -kanavalla Strömmanin juontama, kesämökkiarkkitehtuuria käsittelevä tv-ohjelmasarja "Stugor".
Strömman on kirjoittanut lehtien yleisönosastopalstoille trollauskirjoituksia esiintyen eläkeläisenä nimeltä "Bo Hager". 
Strömman on kuvittanut monia sisarensa Nora Strömmanin kirjoittamia lastenkirjoja. Strömmanin avopuoliso on tekstiilitaiteilija Maija Louekari.
Strömman oli mukana kilpailijana "Farmi Suomi" -televisio-ohjelmassa, joka kuvattiin Pieksämäellä elokuussa 2024.
Strömmanilla on itsenimetty podcastsarja: "Kasper ja Mikko - Suomen suosituin podcast", jossa hän tarrautuu humoristisella tyylillään aiheeseen kuin aiheeseen yhdessä Mikko Pykärin kanssa.
Luis Salom

Luis Jaime Salom Horrach (7. elokuuta 1991 Palma de Mallorca – 3. kesäkuuta 2016) oli espanjalainen ratamoottoripyöräilijä. Hän kilpaili kaudella 2015 Moto2-luokassa Páginas de Amarillas HP 40 -tallin Kalexilla.
Ura.
125-kuutioiset ja Moto3.
Salom debytoi 125-kuutioisissa kesken kauden vuonna 2009. Hän ajoi kauden aikana sekä Hondalla että Aprilialla sijoittuen parhaimmillaan kuudenneksi. Sarjan yhteispisteissä sijoitus oli 22:s. Kauden 2010 Salom ajoi niin ikään kahdessa tallissa. Hän aloitti Lambrettalla ja ajoi kolmannesta kilpailusta eteenpäin Stipa-Molenaar Racingin Aprilialla. Yhteispisteissä hän oli 12:s sijoittuen parhaimmillaan viidenneksi. Kauden 2011 Salom kilpaili Aprilialla. Hän saavutti kauden aikana ensimmäiset palkintosijansa ollen kahdesti toinen ja sarjan yhteispisteissä kahdeksas.
Kaudeksi 2012 125-kuutioisten sarjan nimi muuttui Moto3-sarjaksi, ja Salom siirtyi KTM:lle. Hän voitti kauden aikana uransa ensimmäiset kaksi osakilpailua, Indianapolisissa ja Aragoniassa. Palkintosijoja hän saavutti kahdeksan ollen sarjan toinen. Kauden 2013 Salom jatkoi KTM:llä. Hän saavutti kauden aikana seitsemän osakilpailuvoittoa ja 12 palkintosijaa, mutta jäi sarjassa kolmanneksi maanmiestensä Maverick Viñalesin ja Álex Rinsin jälkeen.
Moto2.
Kaudeksi 2014 Salom siirtyi Pons Racingin riveihin Moto2-luokkaan. Hän saavutti kauden aikana yhden kakkossijan ja yhden kolmossijan. Katalonian Grand Prix'ssä Salom kolaroi Jonas Folgerin kanssa ja mursi käsivartensa. Häneltä ei kuitenkaan jäänyt yhtään kilpailua väliin. Kaudella 2015 Salom jatkoi Pons Racingilla, jonka nimeksi muuttui Páginas Amarillas HP 40.
Salom menehtyi 3. kesäkuuta 2016 kaaduttuaan Barcelonan osakilpailun toisessa vapaassa harjoituksessa. Kaatumisen syy oli tallin tutkimusten mukaan normaalia myöhäisempi jarrutus uusilla renkailla kohdassa, jossa oli muhkura.
Airbnb

Airbnb on yhdysvaltalainen vuonna 2008 perustettu yritys, sovellus ja internetsivusto, jonka kautta voi ilmoittaa huoneiston tai vastaavan tilan vuokrattavaksi.
Asunnot ovat yksityisten ihmisten tai sijoittajien omistuksessa, ja Airbnb perii niiden välittämisestä 10–13 prosenttia vuokrasta. Nykyisin Airbnb:llä on myös emännöintipalveluita, jotka hoitavat vuokraamisen käytännön järjestelyt asunnon omistajan puolesta. 
Yöpymisen jälkeen vuokralainen ja vuokranantaja voivat kirjoittaa toisistaan arvion Airbnb-sivustolle. Lukemalla vanhoja kommentteja palvelun käyttäjät voivat päättää, haluavatko käyttää tiettyä majoituspaikkaa tai huolivatko tietyn matkailijan.
Vuonna 2018 yrityksen listoilla on neljä miljoonaa vuokrattavaa kohdetta 65 000 kaupungissa yli 190 maassa. Sen kautta on tehty yhteensä yli 260 miljoonaa majoittautumista. 
Airbnb:n kaltaiset palvelut ovat nostaneet vuokratasoa joillakin alueilla, ja esimerkiksi Berliini ja Barcelona ovat rajoittaneet yksityisasuntojen lyhytaikaista vuokraamista.
Nicolás Fuchs

Nicolás Fuchs Sierlecki (s. 10. elokuuta 1982 Lima) on perulainen ralliautoilija. Hän kilpailee rallin MM-sarjassa ja WRC2:ssa Ford Fiestalla. Fuchsin kartanlukijana toimii argentiinalainen Fernando Mussano.
Ura.
Ensimmäisen MM-rallinsa Fuchs ajoi vuonna 2009 Argentiinassa Subaru Imprezalla ollen 11:s kartanlukijanaan Juan Pedro Cilloniz. Ensimmäiset MM-sarjan pisteensä hän saavutti vuoden 2015 Meksikon rallista sijoittuen sijalle yhdeksän kartanlukijanaan Fernando Mussano.
WRC2-luokasta Fuchs on saavuttanut neljä palkintosijaa, jotka ovat kaikki kakkossijoja.
Anti Social Media

Anti Social Media () on vuonna 2014 perustettu tanskalainen pop rock -yhtye, joka edusti Tanskaa vuoden 2015 Eurovision laulukilpailussa Itävallan Wienissä kappaleella "The Way You Are". Anti Social Media selviytyi Euroviisuihin voitettuaan vuoden 2015 Melodi Grand Prixin. Yhtye kilpaili ensimmäisessä semifinaalissa.
Yhtyeen muodostavat Philip Thornhill, Nikolaj Tøth, David Vang ja Emil Vessing.
Kjetil Mørland

Kjetil Mørland (taiteilijanimeltään pelkästään Mørland; s. 1980 Grimstad) on norjalainen laulaja-lauluntekijä, kitaristi ja pianisti. Hän edusti Norjaa vuoden 2015 Eurovision laulukilpailussa Itävallan Wienissä yhdessä Debrah Scarlettin kanssa kappaleella "A Monster Like Me". Mørland on itse säveltänyt ja sanoittanut kappaleen.
Mørland on asunut suuren osan aikuisiästään Isossa-Britanniassa. Hän kuuluu myös brittiläiseen yhtyeeseen Absent Elk (). Mørland on yhtyeen ainoa ei-brittiläinen jäsen. Nykyisin Mørland asuu kuitenkin Oslossa.
Something Awful

Something Awful on yhdysvaltalainen huumorisivusto, jonka perusti vuonna 1999 Richard Kyanka. Sivustolla on koottu yhteen hauskoja kuvia, bloggauksia, kattava ja laaja keskustelupalsta, ja huumorimielessä tehtyjä pelien ja elokuvien arvosteluja.
Keskustelupalsta.
Keskustelupalsta on Internetin maailmassa poikkeuksellinen lähinnä sen takia, että käyttäjien pitää maksaa käyttäjätunnuksen rekisteröimisestään. Vuonna 2015 rekisteröinnin hinta oli 9,95 Yhdysvaltain dollaria, eli noin 9,5 euroa.
Kaitalammi (Tammelan Riihivalkama)

Kaitalammit tai Kaitalammi on Kanta-Hämeessä Tammelassa Ruostejärven pohjoispuolella sijaitseva lampi (vieressä toinen pikkulampi), joka kuuluu Kokemäenjoen vesistön Loimijoen valuma-alueella Pyhäjärven alueen Kalliojärven (kuivatettu) valuma-alueeseen.
Maantiede.
Isomman lammen pinta-ala on 0,75 hehtaaria ja sen pituus on 170 metriä ja leveys 80 metriä. Siihen laskee kaksi suo-ojaa idästä tuoden viereisen Torvisuon vesiä lammen läpi. Pienempi lampi, on hyvin pieni, sijaitsee heti lammen luusuan alla ja siitä laskee kilometrin pituinen laskuoja Karstonlammiin.
Lammen rantaviiva on 400 metriä pitkä ja sen ranta on pääosin soistunutta ja ojitettua metsämaastoa. Sen vierestä kulkee metsäautotie, mutta rantoja ei ole rakennettu.
Karstonlammi

Karstonlammi tai Karstalammi on Kanta-Hämeessä Tammelassa Ruostejärven pohjoispuolella sijaitseva lampi, joka kuuluu Kokemäenjoen vesistön Loimijoen valuma-alueella Pyhäjärven alueen Kalliojärven (kuivatettu) valuma-alueeseen.
Maantiede.
Lammen pinta-ala on 0,68 hehtaaria ja sen pituus on 140 metriä ja leveys 70 metriä. Lampeen on johdettu neljä suo-ojaa, joiden kautta saa alkunsa 7,5 kilometriä pitkä laskuojien reitti Pyhäjärveen.
Järven rantaviiva on 0,35 kilometriä pitkä ja sen ranta on pääosin moreeni- ja kalliopohjaisessa metsämaastossa oleva suota. Lammen vedenpinta on puolisen metriä ylempänä kuin suon kynnyskorkeus. Suo on osa Karstokorven metsäaluetta, joka sijaitsee aivan valtatien 2 varrella. Lammen rannalla on yksi loma-asunto, jonne johtaa tie valtatieltä.
Luonnonhistoriaa.
Karstinkorven suo on syntynyt useamman pikkulammen umpeenkasvuna. Lammet ovat jo kasvaneet Karstonlampea lukuun ottamatta umpeen ja Karstonlammen osalta umpeenkasvu on edelleen käynnissä. Umpeenkasvu jatkui lampien ulkopuolelle metsiin, kun suokerroksen paksuus ylitti lopulta lampien entiset vedenpinnat ja on siksi muodostanut suuren yhtenäisen suoalueen.
Niinilammit (Tammela)

Niinilammit ovat Kanta-Hämeessä Tammelassa Ruostejärven pohjoispuolella sijaitsevat kaksi lampea, joka kuuluvat Kokemäenjoen vesistön Loimijoen valuma-alueella Pyhäjärven alueen Kalliojärven (kuivatettu) valuma-alueeseen.
Maantiede.
Lammet sijaitsevat suon keskellä 60 metrin etäisyydellä toisistaan. Lampien koko on 40-60 metriä halkaisijaltaan. Suon reunat on ojitetu, mutta lampien kautta ei ole kaitettu oja. Eteläisen lammen rannalla on loma-asunto.
Luonnontila.
Pohjoisen lammen sulkee sisälleensä kolmion muotoinen osa Torronsuon kansallispuistoa. Sitä kutsutaan Niinilammen paloalueeksi ja se on suojelualueen itäisin alue.
Tiibetinhemppo

Tiibetinhemppo ("Spinus thibetanus") on peippojen heimoon kuuluva varpuslintu.
Levinneisyys.
Tiibetinhemppoa tavataan Bhutanissa, Kiinassa, Intiassa, Myanmarissa ja Nepalissa. Lajin kanta on vakaa, ja se on luokiteltu elinvoimaiseksi.
Ville Lenkkeri

Ville Lenkkeri (s. 1972) on suomalainen valokuvaaja, joka on julkaissut kuvateoksia matkoiltaan maapallon äärialueille pohjoisessa ja etelässä. Vuonna 2014 hän teki entisestä kotikaupungistaan Mäntästä kokoelman "Kivettynyt metsä", joka oli esillä Serlachius-museo Göstassa. Lenkkeri on asunut Ruotsissa vuodesta 2005 ja pitänyt monia näyttelyitä ympäri Eurooppaa.
Lenkkeri kirjoitti ylioppilaaksi 1991 ja opiskeli vuosina 1994–2001 Prahan FAMU-oppilaitoksessa, aluksi elokuvaa ja sitten valokuvausta. Hän valmistui vuonna 2006 Taideteollisesta korkeakoulusta. Hänelle myönnettiin Suomen valtion kolmivuotinen taiteilija-apuraha 2021.
Kuoreveden kirkko

Kuoreveden kirkko on Jämsän Kuorevedellä, noin 12 kilometrin päässä entisen Kuoreveden kunnan päätaajamasta Hallista sijaitseva puinen päätytornillinen pitkäkirkko, jonka rakensi Matti Åkerblom 1779. Kirkossa on pohjoinen ja eteläinen kylkirakennus ja itäpäässä 1915 rakennettu sakaristo. Torni on kolminivelinen ja siinä on sipulikupoli. Sisällä on puuholvit ja näkyviin jätetyt sideparrut. Kirkon pinta-ala on 400 neliötä ja siinä on istumapaikkoja 460 hengelle. Kirkon 17-äänikertaiset urut on valmistanut Kangasalan urkutehdas 1970. Kirkkoa on korjattu 1845, 1915 ja 1964.
Kirkko on yksi Suomen kolmesta ns. uhrikirkosta eli kirkosta, jonka hyväksi on saatu raha- tai muita uhreja. Hirsinen kirkko vuorattiin laudoilla 1837. Vuoden 1915 korjauksessa kirkko maalattiin vaaleaksi, Wilhelm Engström-Anttilan veistämä vaivaisukko siirrettiin sisätiloihin, alttarin pylväät poistettiin, Fredrik Ellmenin 1824 maalaama kaksiosainen alttaritaulu siirrettiin kirkon seinälle ja tilalle laitettiin Ilmari Launiksen veistos. Lehterin reunustan 12 apostolin ja Jeesuksen kuvat ovat Ellmenin maalaamia. Votiivitaulun kirkkoon lahjoitti kupariseppä Markus Wiren 1835, se on kaksoiskappale Suomen vanhimmasta tunnetusta Rauman kirkon votiivitaulusta. Kirkossa on myös taiteilija Venny Soldan-Brofeldtin maalaus "Enkeli vie Sielua Jumalan luo". Nykyisiä urkuja edelsivät ensimmäiset 1856 hankitut 7-äänikertaiset urut, jotka ovat esillä Hämeen museossa, ja toiset vuoden 1915 peruskorjauksen yhteydessä hankitut. Sähköt kirkkoon asennettiin 1950-luvulla. 1997 kirkko maalattiin uudestaan alkuperäisen värin mukaisesti punaiseksi. 
Kirkon kellotornin tapulissa on kolme kelloa, toiseksi suurimman niistä lahjoitti Ruotsin kuningatar Kristiina 1648 ja se on Kuoreveden vanhin historiallinen esine. Kellon vaurioiduttua se valettiin uudelleen 1658. Kello oli kuvattuna Kuoreveden vaakunassa kuuden uhrirahan ympäröimänä.
Kirkon sankarihautausmaan muistomerkin on suunnitellut arkkitehti Olli Kivinen ja se on paljastettu 1957.
Kustavin kirkko

Kustavin kirkko (ruots. "Gustavs kyrka") on Kustavissa sijaitseva puinen satulakattoinen torniton ristikirkko
, jonka rakensi Johan Höckert 1783 vanhemman kirkon runkoa korottaen ja sivusakaroilla laajentaen. Kirkon pitkillä sivuilla ovat ristivarsina matalammat sakarat, joista toisessa on eteinen. Myös kirkon länsipäädyssä on eteinen ja itäisen ristivarren pohjoispuolella sakaristo. Sisällä on puuholvikatto, ulkokatto on paanua. Kirkon pinta-ala on 338 neliötä ja siinä on istumapaikkoja 480 hengelle. Kirkon 14-äänikertaiset urut on valmistanut Kangasalan urkutehdas 1952, ne siirrettiin kirkkoon Raision kirkosta 1969. Kaksiosainen alttaritaulu "Pyhä ehtoollinen" ja "Ristiinaulittu" on Jonas Bergmanin 1744 maalaama, saarnatuoli on 1600-luvulta. Erillinen kauttaaltaan paanuilla päällystetty kellotapuli siirrettiin kirkon yhteyteen Kustavin Kunnaraisen kylästä 1793. Kirkkoa on korjattu aiemmin useaan otteeseen, 1876-1879, 1895, 1903, 1921, 1928 ja 1965. Kirkkosalin uusiminen 1876-1879 tehtiin lääninarkkitehti C. J. von Heidekenin ja 1928 lääninarkkitehti Gunnar Wahlroosin suunnitelmien perusteella. Myöhemmin 1988 kirkkorakennusta korjattiin ulkoapäin. Kirkon aitta on kirkkoalueen länsiportilla ja leikkaushuone vuodelta 1929 kirkkomaan pohjoislaidalla. Sankarihaudalla on Jussi Vikaisen suunnittelema patsas. 
Kustavin kirkko ympäristöineen kuuluu Suomen valtakunnallisesti merkittäviin rakennettuihin kulttuuriympäristöihin.
Kirkon alkuperä.
Aiemmin oletettiin että Kustavin kirkko olisi ollut alkujaan pitkäkirkko ja vasta myöhemmin laajennettu ristikirkoksi. Vuonna 2021 saatiin selville että kirkko on rakennettu ristikirkoksi jo vuonna 1676, ennen sen siirtämistä nykyiselle paikalleen. Historiantutkijat Outi Hupaniittu ja Panu Savolainen tutkivat kirkon historiaa sekä vanhoja pitäjänkokousten pöytäkirjoja ja tilikirjoja ja totesivat että ristikirkko on mitä todennäköisemmin kirkon alkuperäinen muoto. Täten se on yksi Suomen viidestä nykyaikaan säilyneestä 1600-luvulla rakennetusta ristikirkosta.
Álex Rins

Álex Rins Navarro (s. 8. joulukuuta 1995 Barcelona) on espanjalainen ratamoottoripyöräilijä. Kaudella 2015 hän kilpailee Páginas Amarillas HP 40 -tallissa Moto2-luokassa Kalexin pyörällä. Rins on 176 senttimetriä pitkä ja painaa 62 kilogrammaa.
Ura.
Moto3.
Rins debytoi Moto3-luokassa kaudella 2012 Estrella Galician Suter Hondalla. Hän oli sarjan yhteispisteissä viides ja saavutti ensimmäisen palkintokorokesijansa Ranskasta. Kaudella 2013 Rins jatkoi saman tallin KTM:llä. Hän saavutti kauden aikana kuusi voittoa ja yhteensä 14 palkintokorokesijoitusta. Se riitti sarjan toiseen tilaan maanmies Maverick Viñalesin jälkeen. Kaudella 2014 Rins jatkoi Estrella Galicialla. Hän saavutti kauden aikana kaksi voittoa ja yhteensä kahdeksan palkintosijoitusta sijoittuen sarjan yhteispisteissä kolmanneksi.
Moto2.
Kaudeksi 2015 Rins siirtyy Moto2-luokkaan Páginas Amarillas HP 40 -talliin Kalexin pyörälle.
MotoGP.
Álex Rins ajaa MotoGP -luokassa Team SUZUKI ECSTAR tallissa vuonna 2017 tallikaverinaan italialaiskuljetta Andrea Iannone.
The Makemakes

The Makemakes on itävaltalainen pop rock -yhtye, joka edusti isäntämaata vuoden 2015 Eurovision laulukilpailussa Wienissä kappaleella "I Am Yours". Yhtyeen muodostavat Dominic "Dodo" Muhrer, Markus Christ ja Florian Meindl.
Historia.
The Makemakes perustettiin 1. toukokuuta 2012. Nimensä yhtye sai kääpiöplaneetta Makemakesta. Runsaan kuukauden kuluttua yhtye julkaisi ensimmäisen singlensä "The Lovercallin". The Makemakes lämmitteli vuonna 2013 Bon Jovia sen konsertissa Wienissä. Toisen singlensä yhtye julkaisi vuonna 2014. Kappaleen nimi oli "Million Euro Smile", ja se oli suosittu kotimaassaan. 
Yhtyeen kolmas single "I Am Yours", julkaistiin vuonna 2015. Kappale osallistui vuoden 2015 Eurovision laulukilpailuun. Isäntämaana yhtye pääsi suoraan finaaliin. Finaalissa kappale jäi jaetulle viimeiselle sijalle eikä saanut pisteitä.
Rasteau

Rasteau on kunta Kaakkois-Ranskassa Vauclusen departementissa Provence-Alpit-Rivieran alueella. Kunta on tunnettua viininviljelyaluetta ja alueen viini on saanut laatuluokituksen Rasteau AOC. Rasteaussa on keskiaikaisen linnan rauniot. Kunnan nähtävyyksiä ovat sen kirkot "Église Saint-Didier" sekä 1600-luvulla rakennettu "Chapelle Notre-Dame des Vignerons".
Tonight Again

Tonight Again () on australialaislaulaja Guy Sebastianin kappale, jolla hän edusti Australiaa vuoden 2015 Eurovision laulukilpailussa Itävallan Wienissä. "Tonight Again" on Australian historian ensimmäinen euroviisuedustuskappale. 
Kappaleen ovat säveltäneet ja sanoittaneet Sebastian itse, David Ryan Harris ja Louis Schoorl. Kappale eteni suoraan finaaliin, sillä Australia sai ensikertalaisena suoran finaalipaikan. Siellä se sai 196 pistettä ja sijoittui viidenneksi. Kappaleen kesto on kolme minuuttia ja yhdeksän sekuntia. 
Lähteet.
Aino Kivi

Aino Kivi (s. 1985 Riihimäki) on teatteriohjaaja, käsikirjoittaja ja kirjailija. Hän valmistui ylioppilaaksi 2003 Kallion lukiosta, humanististen tieteiden kandidaatiksi Helsingin yliopistosta 2010 ja Teatteritaiteen maisteriksi Teatterikorkeakoulusta vuonna 2012. Hän on työskennellyt muun muassa Kajaanin kaupunginteatterissa, Riihimäen Teatterissa, Teatteri Siperiassa, Joensuun kaupunginteatterissa (2014–2018) ja Lahden kaupunginteatterissa. Kivi toimi Myllyteatterin taiteellisena johtajana 2019–2021.
Kiven viimeinen ohjaustyö Joensuun kaupunginteatteriin kiinnitettynä ohjaajana oli Sofi Oksasen romaaniin perustuva Stalinin lehmät, joka sai ensi-iltansa 2018. Kivi dramatisoi romaanin, ja kyseessä oli ensimmäinen Stalinin lehmistä tehty näytelmäversio. Kesällä 2021 Tuffi Films -tuotantoyhtiö ilmoitti, että Stalinin lehmistä tehdään tv-sarja, jonka käsikirjoittavat Aino Kivi ja virolainen runoilija, näytelmäkirjailija, käsikirjoittaja Andra Teede.
Aino Kiven esikoisromaani Maailman kaunein tyttö ilmestyi Into Kustannus -kustantamolta syksyllä 2016. Teos oli Helsingin Sanomien kirjallisuuspalkinto -ehdokkaana. Toinen romaani, Joutonainen, ilmestyi samalta kustantajalta 2022.
Vuosina 2018–2019 Aino Kivi teki yhdessä toimittaja, kriitikko Aleksis Salusjärven kanssa YLEn julkaisemaa podcast-sarjaa Aleksis ja Kivi. Sarjassa Kivi ja Salusjärvi keskustelivat suomalaisesta kirjallisuudesta.
Yksityiselämä.
Aino Kiven kumppani on Janne Ahjopalo, joka työskentelee MTV Uutisten toimittajana ja tuottajana. Heillä on kaksi yhteistä lasta.